পুরো ২৫ দিন তবলা বাজিয়ে বাঙালি সংস্কৃতির বিশ্বজয় এনে দেওয়া নায়ক বাংলাদেশের সুদর্শন দাস। যুক্তরাজ্য প্রবাসী এই তবলা বিশারদ তবলা বাজিয়ে গিনেস ওয়ার্ল্ড রেকর্ডস বুকের পুরনো রেকর্ড ভেঙে নতুন রেকর্ড গড়েছেন। বিশ্ববাসীর কাছে বাঙালি সংস্কৃতি তুলে ধরতে একটানা ৫৬০ ঘণ্টা তবলা বাজিয়ে এখন হইচই ফেলে দিয়েছেন গোটা বিশ্বে। চট্টগ্রামের সাতকানিয়ায় জন্মগ্রহণ করেছেন সুদর্শন দাস। সুদর্শন বাংলাদেশ থেকে ১৯৯২ সালে পড়তে যান ভারতের শান্তিনিকেতনে বিশ্বভারতীতে। সেখানে তবলার ওপর বিশেষ পাণ্ডিত্য অর্জন করায় তবলাবিশারদ উপাধিতে ভূষিত হন। যুক্তরাজ্যের পূর্ব লন্ডনের ম্যানর পার্ক এলাকার শিভা মুনেতা সঙ্গম মিলনায়তনে তবলা বাজানোর আয়োজন করা হয়। সেখানে সুদর্শন গত বছর ২৭ নভেম্বর থেকে ২২ ডিসেম্বর পর্যন্ত তবলা বাজান। প্রতিদিন ২৪ ঘণ্টার মধ্যে ২ ঘণ্টা বিরতি, বাকি ২২ ঘণ্টা একটানা বাজাতে হয়েছে।